ରାଉରକେଲା, ଡିସେମ୍ବର ୩୧ (ଲୋକାଲ ୱାୟାର): ଅର୍ଜୁନ ପୁରସ୍କାରପ୍ରାପ୍ତ ହକି ଖେଳାଳି ମାଇକେଲ କିଣ୍ଡୋ (୭୪)ଙ୍କର ଗୁରୁବାର ଅପରାହ୍ଣରେ ପରଲୋକ ହୋଇ ଯାଇଥିବା ତାଙ୍କ ପରିବାର ପକ୍ଷରୁ କୁହାଯାଇଛି ।
୧୯୭୨ ଅଲିମ୍ପିକ୍ସ, ୧୯୭୩ ଓ ୧୯୭୫ ବିଶ୍ୱକପ୍ ସେ ଖେଳିଛନ୍ତି । ୨୦ ନଭେମ୍ବର ୧୯୭୩ ମସିହାରେ ତକ୍ରାଳୀନ ରାଷ୍ଟ୍ରପତି ଡ. ଭି.ଭି.ଗିରିଙ୍କ ଦ୍ୱାରା ସେ ଅର୍ଜୁନ ପୁରସ୍କାରରେ ସମ୍ମାନିତ ହୋଇଥିଲେ ।
ଗତ କେଇ ମାସ ଧରି ସେ ଅସୁସ୍ଥ ହୋଇପଡ଼ିଥିବା ବେଳେ ଆଜି ଇସ୍ପାତ ଜେନେରାଲ ହସ୍ପିଟାଲରେ ଚିକିତ୍ସାଧୀନ ଅବସ୍ଥାରେ ତାଙ୍କର ପରଲୋକ ହୋଇଛି ।
ଭୁବନେଶ୍ୱର, ଡିସେମ୍ବର ୨୪(ଲୋକାଲ ୱାୟାର): ରାଉରକେଲାରେ ୨୦ ହଜାର ଦର୍ଶକ କ୍ଷମତାର ଏକ ବିଶ୍ୱସ୍ତରୀୟ ତଥା ଦେଶର ସର୍ବର୍ବୃହତ ହକି ଷ୍ଟାଡିୟମ ନିର୍ମାଣ ହେବ ବୋଲି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଗୁରୁବାର କହିଛନ୍ତି ।
ଏହି ହକି ଷ୍ଟାଡିୟମ ବିଶ୍ୱର ଅନ୍ୟ ଷ୍ଟାଡିୟମ ପାଇଁ ଉଦାହରଣ ପାଲଟିବ । ବିଜୁ ପଟ୍ଟନାୟକ ୟୁନିଭରସିଟି ଆଣ୍ଡ ଟେକ୍ନୋଲୋଜି କ୍ୟାମ୍ପସ ପରିସରରେ ୧୫ ଏକର ପରିମିତ ଜମିରେ ଏହି ଷ୍ଟାଡିୟମ ଛିଡ଼ା ହେବ ବୋଲି ଏକ ଭିଡିଓ ବାର୍ତ୍ତାରେ ମୁଖ୍ୟମନ୍ତ୍ରୀ କହିଛନ୍ତି ।
ମୁଖ୍ୟମନ୍ତ୍ରୀ କହିଛନ୍ତି, ୨୦୨୩ ବିଶ୍ୱକପ୍ ହକି ଟୁର୍ଣ୍ଣାମେଣ୍ଟର ମ୍ୟାଚ ଗୁଡ଼ିକ ଭୁବନେଶ୍ୱରର କଳିଙ୍ଗ ଷ୍ଟାଡିୟମ ଏବଂ ରାଉରକେଲାର ଏହି ଷ୍ଟାଡିୟମରେ ଅନୁଷ୍ଠିତ ହେବ ।
ସୁନ୍ଦରଗଡ଼ ଜିଲ୍ଲା ହକିର ଏକ ପାୱାର ହାଉସ୍ ଏବଂ ଏହି ଜିଲ୍ଲାରୁ ଅନେକ ହକି ଖେଳାଳି ଆନ୍ତର୍ଜାତିକ ସ୍ତରରେ ଭାରତ ପ୍ରତିନିିଧିତ୍ୱ କରିଛନ୍ତି ।
ଏହା ଏହି ଅଞ୍ଚଳରେ କ୍ରୀଡ଼ା ମାନଚିତ୍ରକୁ ସମ୍ପୂର୍ଣ୍ଣ ପରିବର୍ତ୍ତନ କରିଦେବ । ହକି ପାଇଁ ବିଶ୍ୱରେ ଏହା ସର୍ବଶ୍ରେଷ୍ଠ ଷ୍ଟାଡିୟମ ହେବ ବୋଲି ଆଶା କରାଯାଉଥିବା ସେ କହିଛନ୍ତି ।
ସୁନ୍ଦରଗଡ଼ ଜିଲ୍ଲାର ସମସ୍ତ ୧୭ଟି ବ୍ଲକରେ ମଧ୍ୟ ଇତି ମଧ୍ୟରେ ସିନ୍ଥେଟିକ୍ ହକି ଟର୍ଫ ବିଛା କାମ ଆରମ୍ଭ ହୋଇସାରିଛି । ଯାହାକି ଜିଲ୍ଲାରେ ହକିର ବିକାଶକୁ ପ୍ରୋତ୍ସାହିତ କରିବ ।
ଉଲ୍ଲେଖଯୋଗ୍ୟ, ୨୦୨୩ ବିଶ୍ୱକପ୍ ହକି ପାଇଁ ପ୍ରସ୍ତୁତି ସ୍ୱରୂପ ଇତି ମଧ୍ୟରେ ହକି ଇଣ୍ଡିଆ, ଓଡ଼ିଶା ସରକାରଙ୍କ ବରିଷ୍ଠ ଅଧିକାରୀ ଏବଂ କ୍ରୀଡ଼ା ଓ ଯୁବସେବା ବିଭାଗର ଅଧିକାରୀମାନେ ଏକାଧିକବାର ରାଉରକେଲା ଗସ୍ତ କରି ସମୀକ୍ଷା କରିଛନ୍ତି ।
ରାଉରକେଲା, ଡିସେମ୍ବର ୧୬ (ଲୋକାଲ ୱାୟାର): ଶହ ଶହ କୋଟି ଟଙ୍କାର ଜିଏସଟି (ବସ୍ତୁ ଓ ସେବା କର) ଠକେଇର ଗଡ ପାଲଟିଛି ଇସ୍ପାତ ନଗରୀ ରାଉରକେଲା ।
କୋଏଲ ନଗରର ଜଣେ ପରିବା ଦୋକାନୀଙ୍କୁ ୧୦୦ କୋଟି ଟଙ୍କାର ଜିଏସଟି ଠକେଇ ନୋଟିସ ମିଳିବାର ଦିନକ ପରେ ୩୦୦ କୋଟି ଟଙ୍କାର ଜିଏସଟି ଠକେଇ ଅଭିଯୋଗରେ ଜଣକୁ ଗିରଫ କରାଯାଇଛି ।
ସେହି ମାସରେ ରାଉରକେଲାର ସେକ୍ଟର ୨୦ରେ ରହୁଥିବା ଜଣେ ଡ୍ରାଇଭରଙ୍କ ବିରୋଧରେ ୨୩.୯୬ କୋଟି ଟଙ୍କାର ଜିଏସଟି ଓ ନକଲି ବିଲ୍ ଦ୍ୱାରା ୪.୩୧ କୋଟି ଟଙ୍କାର ସିଜିଏସଟି ଓ ଏସଜିଏସଟି ଠକେଇ ହୋଇଥିଲା ।
ରାଉରକେଲା, ଡିସେମ୍ବର ୧୦(ଲୋକାଲ ୱାୟାର): ୨୦୨୩ ବିଶ୍ୱକପ୍ ହକି ପାଇଁ ରାଉରକେଲାର ସେକ୍ଟର-୫ସ୍ଥିତ ବିଜୁ ପଟ୍ଟନାୟକ ହକି ଷ୍ଟାଡିୟମକୁ ନୂଆ ରୂପ ଦିଆଯାଉଛି ଏବଂ ଗୁରୁବାର ହକି ଇଣ୍ଡିଆର ଛଅ ଜଣ ସଦସ୍ୟ ଷ୍ଟାଡିୟମ ବୁଲି ଭିତ୍ତିଭୂମିର ଅନୁଧ୍ୟାନ କରିଛନ୍ତି ।
ରାଉରକେଲାରେ ବିଜୁ ପଟ୍ଟନାୟକ ହକି ଷ୍ଟାଡିୟମ୍ ଓ ଇସ୍ପାତ ଷ୍ଟାଡିୟମ୍ ଏବଂ ପାଖ ଅଞ୍ଚଳକୁ ମିଶାଇ ମୋଟ ୮୫ ଏକର ପରିବ୍ୟାପ୍ତ ରହିଛି ।
ଗୁରୁବାର ଷ୍ଟାଡିୟମ ଅନୁଧ୍ୟାନ କରିଥିବା ଟିମରେ ହକି ଇଣ୍ଡିଆର ଯୁଗ୍ମ ନିର୍ଦ୍ଦେଶକ ବି. ନାଗ ଭୂଷଣ, ସିନିୟର ମ୍ୟାନେଜର ବିକ୍ରମ ପାଲ ସିଂହ, ସମନ୍ୱୟ କମିଟିର ମ୍ୟାନେଜର ଆଜାଦ ଆଜମୀ, ଭିତ୍ତିଭୂମି କମିଟି ସଦସ୍ୟ ଦୀପ୍ତି ଦାଶ, ସ୍ୱାଗତ ସିଂହ ଓ ଶେଖ ଅବଦୁଲ ପ୍ରମୁଖ ଥିଲେ ।
ରାଉରକେଲା, ନଭେମ୍ବର ୧୯(ଲୋକାଲ ୱାୟାର): ରାଉରକେଲାର ଉଦିତନଗରର ଏକ ପଡ଼ିଆରେ ଥିବା ପ୍ଲାଷ୍ଟିକ୍ ପାଇପ ଗଦାରେ ଗୁରୁବାର ଭୟଙ୍କର ଅଗ୍ନିକାଣ୍ଡ ହୋଇଥିବା ବେଳେ ପରିସ୍ଥିତିକୁ ନିୟନ୍ତ୍ରଣ କରିବାକୁ ଅଗ୍ନିଶମ ବାହିନୀ ଉଦ୍ୟମ ଜାରି ରଖିଛି ।
ପୂର୍ବାହ୍ନରେ ଅଚାନକ ପ୍ଲାଷ୍ଟିକ୍ ଗଦାରେ କୌଣସି କାରଣରୁ ନିଆଁ ଲାଗି ଯାଇଥିଲା । କିଛି ସମୟ ମଧ୍ୟରେ ତାହା ଭୟଙ୍କର ହୋଇଥିଲା ।
ଆକାଶକୁ ଉଠୁଥିବା କଳାଧୂଆଁ ବହୁ କିଲୋମିଟର ପର୍ଯ୍ୟନ୍ତ ଦୃଶ୍ୟମାନ ହୋଇଥିଲା । ଅଗ୍ନିଶମ ବାହିନୀର ଏକାଧିକ ଗାଡ଼ି ପହଞ୍ଚି ନିଆଁକୁ ଆୟତ କରିବାକୁ ଉଦ୍ୟମ ଜାରି ରଖିଛନ୍ତି ।
ରାଉରକେଲା, ନଭେମ୍ବର ୧୩(ଲୋକାଲ ୱାୟାର): ପାକିସ୍ତାନ ଜେଲରେ ୨୦ ବର୍ଷ ରହିବ ସ୍ୱଦେଶ ପ୍ରତ୍ୟାବର୍ତ୍ତନ କରିଥିବା ସୁନ୍ଦରଗଡ଼ ଜିଲ୍ଲା କୁତ୍ରା ବ୍ଲକର ବିରଜୁ କୁଲୁଙ୍କୁ ଶୁକ୍ରବାର ତାଙ୍କ ଜନ୍ମମାଟିରେ ଅଞ୍ଚଳବାସୀ ଭବ୍ୟ ସମ୍ବର୍ଦ୍ଧନା ଜଣାଇଛନ୍ତି ।
ଗତ ଅକ୍ଟୋବର ୨୬ ତାରିଖରେ ଭାରତକୁ ପ୍ରତ୍ୟର୍ପିତ ହୋଇଥିବା ବିରଜକୁ ପଞ୍ଜାବର ଅମୃତସରସ୍ଥିତ ପାରାୟଣଗଡ଼ କୋଭିଡ ସେଣ୍ଟରରେ ଚିକିତ୍ସାଧୀନ ଥିଲେ ।
ଶୁକ୍ରବାର ପୂର୍ବାହ୍ନରେ ଏକ ସ୍ୱତନ୍ତ୍ର ଗାଡ଼ିରେ ବିରଜୁ ନିଜ ଗ୍ରାମ ତଥା କୁତ୍ରା ବ୍ଲକ ଅନ୍ତର୍ଗତ କଟଙ୍ଗର ଜଙ୍ଗାଟୋଲିରେ ପହଞ୍ଚିଥିଲେ ।
ବିରଜୁଙ୍କ ପରିବାର, ସମ୍ପର୍କୀୟ, ଅଞ୍ଚଳବାସୀ ଏବଂ ପ୍ରଶାସନିକ ଅଧିକାରୀମାନେ ଉତ୍ସୁକତାର ସହ ଅପେକ୍ଷା କରି ରହିଥିଲେ । ତାଙ୍କୁ ସ୍ୱାଗତ କରିବାକୁ ନାଚଗୀତର ଭବ୍ୟ ଆୟୋଜନ ମଧ୍ୟ କରାଯାଇଥିଲା ।
ବିରଜୁଙ୍କ ବାପା-ମା' ନଥିବା ବେଳେ ଉଭଣୀ ବିବାହ କରି ଅନ୍ୟତ୍ର ରହୁଛନ୍ତି । ଗାଁରେ କେବଳ ବଡ଼ବାପାଙ୍କ ପୁଅ ଓ କାକାଙ୍କ ପୁଅ ରହୁଛନ୍ତି ।
ବିରଜୁଙ୍କର ନିଜର ଘର ନାହିଁ । ତେଣୁ ପ୍ରଶାସନ ତାଙ୍କ ପାଇଁ ଘର, ରାସନ ଓ ଅନ୍ୟାନ୍ୟ ବ୍ୟବସ୍ଥା କରିବ ବୋଲି ସ୍ଥାନୀୟ ବିଡିଓ ମାନସ ରଞ୍ଜନ ରାୟ କହିଛନ୍ତି ।
ରାଉରକେଲା, ନଭେମ୍ବର ୧୨ (ଲୋକାଲ ୱାୟାର): ସୁନ୍ଦରଗଡ଼ ଜିଲ୍ଲାର କୁଆଁରମୁଣ୍ଡା ନିକଟରୁ ଗତ ଶନିବାର ନିଖୋଜ ଥିବା ଶିଳ୍ପପତି ପ୍ରଦୀପ କୁଣ୍ଡୁ ଗତକାଲି (ବୁଧବାର) ବିଳମ୍ବିତ ରାତିରେ ନିଜ ଘରକୁ ଫେରିଛନ୍ତି ବୋଲି ସୁନ୍ଦରଗଡ଼ ଏସପି ଗୁରୁବାର ସୂଚନା ସୂଚନା ଦେଇଛନ୍ତି ।
ସେ କେମିତି ଆସିଲେ, କେଉଁଠୁ ଆସିଲେ , ତାଙ୍କ ସହିତ କ'ଣ ହୋଇଥିଲା ସେ ନେଇ ପରବର୍ତ୍ତୀ ସମୟରେ ସୂଚନା ଦିଆଯିବ ବୋଲି ଏସପି କହିଛନ୍ତି ।
ଉଲ୍ଲେଖଯୋଗ୍ୟ, ପ୍ରଦୀପ ନଭେମ୍ବର ୭ ତାରିଖ ଅପରାହ୍ଣରେ କୁଆଁରମୁଣ୍ଡା ବିଜାବାହାଲସ୍ଥିତ ନିଜ କ୍ରସରକୁ କୌଣସି କାମରେ ଯାଇ ସନ୍ଧ୍ୟାରେ ଘର ଅଭିମୁଖେ ବାହାରିଥିଲେ ।
ପୁଲିସ ଟିମ୍ ତଲାସୀ ଅଭିଯାନ ଚଳାଇବା ବେଳେ ବିଜାବାହାର କ୍ରସରଠାରୁ କିଛି ଦୂରରେ ପ୍ରଦୀପଙ୍କ କାର, ମୋବାଇଲ ଫୋନ୍ ଏବଂ ଇଂଜେକ୍ସନ ସିରିଞ୍ଜ ମିଳିଥିଲା ।
ପରେ ଅପହର୍ତ୍ତାମାନେ ଗତ ରବିବାର ମଧ୍ୟାହ୍ନରେ ପ୍ରଦୀପଙ୍କ ପତ୍ନୀଙ୍କୁ ଫୋନ୍ କରି ୧ କୋଟି ଟଙ୍କା ଦାବି କରିଥିବା ପୁଲିସକୁ ସୂଚନା ଦେଇଥିଲେ ।
ନିଖୋଜ ପ୍ରଦୀପଙ୍କୁ ଠାବ କରିବା ଲାଗି ପୁଲିସ ଦୁଇଟି ଟିମ୍ ଗଠନ କରି ତଦନ୍ତ ଚଳାଇଥିବା ବେଳେ ଗତରାତି ସେ ଘରକୁ ଫେରିଛନ୍ତି ।
ରାଉରକେଲା, ଅକ୍ଟୋବର ୨୯ (ଲୋକାଲ ୱାୟାର) : ରାଉରକେଲାରେ ଜଣେ ଡ୍ରାଇଭର ୨୮ କୋଟିରୁ ଅଧିକ ଟଙ୍କାର ଜିଏସଟି ଠକେଇ କରିଥିବା ଅଭିଯୋଗରେ କଟକ ସେଣ୍ଟ୍ରାଲ ଜିଏସଟି କାର୍ଯ୍ୟାଳୟ ପକ୍ଷରୁ ନୋଟିସ୍ ଜାରି କରାଯାଇଛି ।
ଆର୍.ପି ଏଣ୍ଟରପ୍ରାଇଜେସ୍ ନାଁ ରେ ଫେକ କମ୍ପାନୀ ଖୋଲି ଫେକ ଇନଭଏସ, ଫେକ ବିଲ କରି ୨୮ କୋଟି ୨୮ଲକ୍ଷ ଟଙ୍କାର ଠକେଇ ନେଇ ନୋଟିସ୍ ହୋଇଛି।
ତେବେ ଜିଏସଟି ଠକେଇ ସମ୍ପର୍କରେ ରାଜେନ୍ଦ୍ର କିଛି ଜାଣିନଥିବା କହିଛନ୍ତି। ତାଙ୍କ ନାଁକୁ ବ୍ୟବହାର କରି ଆଉ କେହି ଏଭଳି ଠକେଇ କରିଥିବା ସେ ଅଭିଯୋଗ କରିଛନ୍ତି। ଘଟଣାକୁ ନେଇ ଜିଏସଟି ବିଭାଗ ତଦନ୍ତ କରୁଛି ।
ଭୁବନେଶ୍ୱର, ଅକ୍ଟୋବର ୧୬(ଲୋକାଲ ୱାୟାର): ରାଷ୍ଟ୍ରୀୟ ଟେଷ୍ଟିଂ ଏଜେନ୍ସି (ଏନ୍ଟିଏ)ଦ୍ୱାରା ଆୟୋଜିତ ନିଟ୍ ୟୁଜି(ସ୍ନାତକ) ପରୀକ୍ଷା ଫଳ ଶୁକ୍ରବାର ପ୍ରକାଶ ପାଇଥିବା ବେଳେ ରାଉରକେଲାର ଛାତ୍ର ସୋଏବ ଅଫତାବ୍ (୧୮ ବର୍ଷ) ମୋଟ ୭୨୦ ନମ୍ବରରୁ ୭୨୦ (ଶତ ପ୍ରତିଶତ ) ନମ୍ବର ରଖି ସମଗ୍ର ଦେଶରେ ଟପ୍ପର ହୋଇ ରାଜ୍ୟ ପାଇଁ ଗୌରବ ଆଣିଛନ୍ତି ।
ରାଉରକେଲାର ଆଜାଦ ବସ୍ତିର ବାସିନ୍ଦା ଶେଖ ମହମ୍ମଦ ଆବାସଙ୍କ ପୁଅ ସୋଏବ ରାଉରକେଲାର ଡିସୁଜା ସ୍କୁଲରୁ ଦଶମ ଶ୍ରେଣୀ ପାଠ ଶେଷ କରିବା ପରେ ଏବେ ରାଜସ୍ଥାନର କୋଟାର ଏକ ଘରୋଇ ବିଦ୍ୟାଳୟରେ ଯୁକ୍ତ ଦୁଇରେ ଅଧ୍ୟୟନରତ ।
ଏପରିକି ସୋଏବଙ୍କ ପାଠପଢ଼ାରେ ଯେପରି ଅସୁବିଧା ନ ହେବ ସେଥିପାଇଁ ତାଙ୍କ ମା' ଓ ସାନ ଭଉଣୀ ମଧ୍ୟ କୋଟାରେ ଘରଭଡ଼ା ନେଇ ରହୁଥିଲେ ।
